
ÜHE IME ANATOOMIA. EESTI RIIGI SÜND 1918 JA TAASSÜND 1991
„Ime“ sõna on emotsionaalselt  nii kõrgpingestatud ning religioosse keelekasutusega ümbritsetud, et võimatu on seda ratsionaalselt mõtestada. Ajakirja  Akadeemia juulikuu numbris kommenteerib religiooniloolane, teoloog, vaimulik, tõlkija ja esseist Jaan Lahe Ameerika teoloogi Marcus Borgi käsitlust Jeesusest enne ja pärast ülestõusmist. Nimelt väitvat Borg õigustatult, et mitte kõik Piibli sündmused pole reaalses ajaloos aset leidnud. „Selline lähenemine,“ kirjutab Lahe, „on saanud võimalikuks tänu sellele, et tänapäeva uurijad teevad vahet ajaloolisel ja usulisel tõel. „Metaforiseeritud ajalugu“, mis eristub „mäletatud ajaloost“ (viimane sisaldab kindlasti reaalselt toimunud sündmusi), koosneb Borgi järgi just eespool kirjeldatud metafoorsetest lugudest“ (Akadeemia, 2026, nr.7, lk.1281). Borgi arvates on metaforiseeritud ka Jeesus ise, tema elu ja tema surm.
„Ime“ allumatus ratsionaalsele analüüsile ei tühista selle sõna tähenduslikku tuuma, nagu iga metafoori ehk kõnekujundi tuumaks on substantiivne tõelus. Metafoor klassikalises määratluses on sünteesi sissetung analüüsi, kujutluste ja mõistete intellektuaalsele väljale, üldise ülekanne võrdluse või suhte alusel üksiksõnasse või kujundisse. Ta toob välkvalguses nähtavale varjatud põhjustausta ning mõjud. Nii on ka „ime“ metafoorina otsekui laserkiir ajaloosündmuste rägastikus.
Eesti riigi sünni ja taassünni seletamiseks vajab metafoorne „ime“ teisendust. Teen seda kolmest aspektist.
Esimene aspekt on draamateoreetiline. Nõustugem Calderón de la Barcaga, et ajalugu on lõppkokkuvõttes üks „Suur maailmateater“.  Eesti riigi sünd 1918. aastal kui ka taassünd 1991 järgisid kolme ühtsuse, aja-, koha- ja tegevusühtsuse reeglistikku. Aja „kokku tõmbumine“ pöördeks algab esimest korda 1917. aasta veebruarirevolutsiooniga Venemaal ning Ajutise Valitsuse moodustamisega. Järgneb eestlaste võitlus autonoomia eest; Eestimaa kubermangu juhiks määratakse eestlane Jaan Poska; Petrogradis korraldab Eesti Vabariiklaste Liit 8. aprillil 1917 manifestatsiooni, milles osaleb sinimustvalgete lippude all nelikümmend tuhat eestlast. Taotluseks, pandagu tähele, ei ole veel täielik iseseisvus, vaid Eesti osariik Venemaa demokraatliku föderatiivse vabariigi koosseisus. Algab rahvuspolkude moodustamine, eesti keel pääseb võidule õppekeelena algkoolides, luterlikust kirikust saab rahvakirik. 
14. juulil 1917 koguneb Toompea lossis Eestimaa Kubermangu Ajutine Maanõukogu (Maapäev). Esimest korda lauldakse tulevase Eesti riigi hümni „Mu isamaa, mu õnn ja rõõm“. 7. septembril arutab Maapäev ka esimest korda Eesti iseseisvuse väljakuulutamist. Saksa ja Vene Keisririigi kokkupõrgete taustal muutub Eesti saatus rahvusvaheliseks küsimuseks. 6. novembril leiab aset Petrogradis vasakäärmustlaste juhi Vladimir Lenini juhtimisel relvastatud riigipööre. 
11. novembril (vkj. 28. oktoobril) öeldakse Postimehes esimest korda välja Eesti Vabariigi loomise idee. 10. veebruaril 2018 katkevad Brest-Litovskis läbirääkimised sakslastega rahu sõlmimiseks. Venemaa väljub Esimesest maailmasõjast. Nädal hiljem kuulutab Leedu end sõltumatuks. Tekkinud  interreegnumis loeb 23. veebruaril Maanõukogu liige advokaat Hugo Kuusner Pärnu „Endla“ teatri rõdult teatri ette kogunenud rahvale „Manifesti kõigile Eestimaa rahvastele“. 
Tallinnas loetakse iseseisvusdeklaratsioon ette järgmise päeva pärastlõunal krediidipanga hoone ees. Hoonesse endasse on kogunenud Eestimaa Päästmise Komitee liikmed Konstantin Päts, Jüri Vilms ja Konstantin Konik. Komitee 5. päevakäsuga nimetatakse ametisse Ajutine Valitsus. 
Nõnda võib öelda, et aeg, koht ja tegevus olid omavahel sünkroonis ning keskendunud ühele ja ainsale eesmärgile, Eesti Vabariigi kehtestamisele.
Samasugune muster kordub suures piirdes enne 20. augustit 1991. 1985. aasta 11. märtsil saab võimuvõitluse tulemusena Nõukogude impeeriumi etteotsa Mihhail Gorbatšov. NLKP Keskkomitee aprillipleenum kuulutab välja süsteemi uutmise. Kuid pankrotis olevat majandust ning ühiskonda võõrandumisest see enam ei päästa. 1986. aastal tabab riiki kaks järjestikulist tagasilööki –  reaktori plahvatus Tšornobõli tuumaelektrijaamas ning ähvardav lüüasaamine seitsmendat aastat kestnud Afganistani sõjas. 
Eestis minnakse liikvele. Juulis hakkab ilmuma uutmisaja radikaalsemaid väljaandeid, kirjandus- ja ühiskondlikpoliitiline ajakiri Vikerkaar. 1987. aastal välja kuulutatud „glasnost“ ehk avalikustamise poliitika avab võimaluse nii ajaloolise ülekohtu paljastamiseks kui ka kehtiva režiimi kritiseerimiseks. Fosforiidisõja stardipauk kõlab 26. veebruaril Eesti Raadio valges saalis, kuhu kogunevad Eesti NSV juhtivad tegelased ja ajakirjanikud. Päev varem on ETV saatesarjas avalikustatud Moskva võimurite kava alustada kaevandamist Virumaa fosforiidimaardlates. 8. mail ilmub ajalehes Sirp ja Vasar fosforiidisõja ikooniline meem, Priit Pärna karikatuur „Sitta kah…“ 
Otsekui talveunest tärkavad kodanikuliikumised: mais roheliste liikumine, mille juhatab sisse Tartu levimuusikapäevad ja Alo Mattiiseni – Jüri Leesmendi isamaalauludest esimene „Ei ole üksi ükski maa“; augustis MRP AEG, mis korraldab 23. augustil Hirvepargis meeleavalduse ning saab seemneks aasta hiljem kodanike komiteede liikumisele; septembris moodustub muinsuskaitseliikumine, mis vormistatakse detsembris Eesti Muinsuskaitse Seltsiks; 26. septembril ilmub ajalehes Edasi nelja mehe manifest Isemajandavast Eestist. Sellest saab eufemism suveräänsele Eestile. 
Ja siis juba annus mirabilis: 1988 loomeliitude pleenum, Rahvarinde meeleavaldused; 11. septembril lauluväljakul tipnev „laulev revolutsioon“ ning impeeriumimeelse Interrinde esile tõus. 23. juulil vormistab Rahvarinde Ajutine Algatuskeskus oma seisukoha Eesti enesemääramise suhtes. See on otsekui kauge kaja 8. aprillil 1917 Petrogradis eestlaste manifestatsioonil esitatud taotlusele. Seitsekümmend üks aastat hiljem arvatakse samuti, et Eesti poliitiline suveräänsus võib antud olukorras teostuda enesemääramisõigusel rajaneva rahvusriigina, milleks kõige valutum tee oleks Nõukogude Liidu muutmine liitriigist riikide liiduks koos selles kehtestatud väljaastumisvõimalusega. 
Kuid juba 16. novembril astutakse samm edasi, mil Eesti NSV Ülemnõukogu erakorraline istungjärk võtab vastu „Deklaratsiooni Eesti NSV suveräänsusest“. Sealtpeale võime rääkida ka interreegnumi ajajärgust teel iseseisvuse taastamiseni, mis avaldub nn konstitutsiooniliste aktide sõjas, Eesti komiteede liikumises, Balti ketis ning Eesti Vabariigi Ülemnõukogu 8. mai 1990  seaduses „Eesti sümboolikast“, milles 1938. aasta Põhiseaduse mõnede paragrahvide „elustamisega“ sisuliselt taastatakse Eesti Vabariigi õiguslik järjepidevus. 19. augustil 1991 alanud riigipööre Moskvas loob ainulaadse võimaluse vormistada Eesti lahkumine impeeriumi uppuvalt laevalt ka otsusega „Eesti riiklikust iseseisvusest“, mis 20. augusti õhtul kell 23.02 pannakse hääletusele. Selle poolt on 69 rahvasaadikut.
Nii, nagu Eesti riigi sünni aegu astuti maailma valgusesse pärast Tartu rahu sõlmimist Venemaaga 1920. aasta 2. veebruaril, nii vallandus taastatud Eesti Vabariigi rahvusvahelise tunnustamise laviin pärast 24. augustit, kui Boriss Jeltsini juhitud Vene NFSV oli tunnustanud Eesti Vabariigi iseseisvust. 
See asjaolu kinnitab taas kord, et geograafia vastu ei saa ning kogu Eesti eksistents sõltub Eesti kui tsivilisatsioonide vahelise piiririigi enda suutlikkusest kohaneda muutuvates olukordades ning olla ka ise kohandaja.
Eesti riigi sünni ja taassünni ime teine ratsionaalne aspekt on näha selles ajaloolist momentumit, eelduste, põhjuslike ja mõjutingimuste, väärtuste, kollektiivsete hoiakute ja rahva valmisoleku koondumist avanenud aja-aknasse ning selle akna ära kasutamist seatud eesmärgi teostamiseks. Siin tulevad mängu märksa pikemal ajareal toimunud sündmused, tegutsenud isiksused, organisatsioonid, kogu senine ajalookogemus. Oma riigist unistas juba Lydia Koidula. Ja Juhan Liiv kirjutas luuletuses „Kas näitad“ prohvetlikult: „Ja nõnda on elukiik. Ükskord kui terve rahvas, ükskord on Eesti riik.“ Kui ei olnuks 19. sajandi keskpaiga rahvuslikku ärkamist, esimest „laulvat revolutsiooni“, muusika- haridus ja põllutööseltse, omakeelset ajakirjandust, rahvakoole ning valdade tasemel eestlaste omavalitsust,  siis ei oleks olnud ka seda tihenevat sotsiaalset ja mentaalset ollust, mis viinuks omariikluse idee leidmiseni ning selle teostusvõimaluste otsimiseni. Terve 19. sajand on rahvuste ärkamise ja konsolideerumise sajand. Aga mitte kõik rahvused ei jõudnud koondumiseni riigiks.
Kolmas aspekt Eesti sünni- ja taassünni ime seletamisel avaneb kultuurisemiootiliselt. Juri Lotmani terminoloogiat kasutades, tegemist on „plahvatusega“, mille mehhanismi on ta käsitlenud füüsikalise keemia nobelisti Ilya Prigogine’i  lahknemispunkti teooriast lähtudes. Kultuurisemiootilise plahvatuse toimudes ei ole teada, milline olukord valikuvõimalustest realiseerub. Plahvatus sisaldab endas ennustamatust. Aga realiseerunult muutub plahvatusjärgne staatus tagantjärele tarkusena ainuvõimalikuks, sest kõik muud teostusviisid muutuvad pöördumatuks. 
Nii võime tänagi arutada, kas just selline Eesti riigi sünni- ja taassünni muster oli Eesti tulevikku silmas pidades ainuõige – ja kindlasti oli õhus ka teisi võimalusi. Aga mis möödas, see möödas. 
Ehk türgi luuletaja Nazõm Hikmeti  luuletusest „J. S. Bachi kontsert C-moll op.1“ -  mis ühtlasi on mu lemmikluuletus – viimaseid ridu tsiteerides: „Kordumise ime, mu arm, on kordumise kordumatus…“
 

